दिलीप कुमार के निधन पर राहुल गांधी ने जताया शोक, कहा-उनके असाधारण योगदान को रखा जाएगा याद
बुधवार सुबह मुंबई के हिंदुजा अस्पताल में दिलीप कुमार का निधन हो गया है। उनकी आयु 98 वर्ष हो चुकी थी और उम्र बढ़ने के साथ उन्हें कई रोगों ने घेर लिया था जिनका वे उपचार करा रहे थे।
नई दिल्ली। दिग्गज फिल्म अभिनेता और फिल्म इंडस्ट्री के ट्रेजेडी किंग कहे जाने वाले दिलीप कुमार के निधन पर कांग्रेस नेता राहुल गांधी ने शोक जताया है। राहुल गांधी ने कहा है कि भारतीय सिनेमा में दिलीप कुमार के असाधारण योगदान को आने वाली पुश्तें याद रखेंगी। राहुल गांधी ने दिलीप कुमार के परिवार, मित्र और समर्थकों के साथ अपनी संवेदना व्यक्त की है। बुधवार सुबह मुंबई के हिंदुजा अस्पताल में दिलीप कुमार का निधन हो गया है। उनकी आयु 98 वर्ष हो चुकी थी और उम्र  बढ़ने के साथ उन्हें कई रोगों ने घेर लिया था जिनका वे उपचार करा रहे थे। भारतीय सिनेमा के सबसे बड़े कलाकारों में दिलीप कुमार की गिनती होती है,1950 से लेकर 1970 तक भारतीय सिनेमा में दिलीप कुमार सबसे बड़े कलाकार माने जाते थे और वे भारत के साथ पाकिस्तान में भी लोकप्रिय थे। साल 1944 में दिलीप कुमार की पहली फिल्म 'ज्वार भाटा' आई थी, लेकिन उनकी पहली सफल फिल्म 'जुगनू' मानी जाती है जो 1947 में रिलीज हुई थी। इसके अलावा  उस समय बॉक्स ऑफिस पर उनकी सबसे ज्यादा हिट रही फिल्म 'नूर जहां' थी। उन्होंने भारतीय सिनेमा के 'शो मैन' कहे जाने वाले राज कपूर के साथ मिलकर भी कई फिल्मों में काम किया है।